FI Euroopan unionin virallinen lehti C 308/19

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2008/C 308/08)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

ASETUS (EY) N:o 510/2006

”NOCCIOLA ROMANA”

EY-nro: IT-PDO-0005-0573-28.11.2006

SAN ( X ) SMM ( )

1. Nimi

”Nocciola Romana”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji (liitteen III mukaisesti)

Luokka 1.6 — Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Nocciola Romana on Corylus avellana -lajin Tonda Gentile Romana tai Nocchione -lajikkeesta ja niiden mahdollisesta jalostamisesta saatu hedelmä. Istutusten on koostuttava vähintään 90-prosenttisesti kyseisistä lajikkeista; lisäksi sallitaan lajikkeet ”Tonda di Giffoni” ja ”Barrettona”, jos niiden osuus on enintään 10 prosenttia. Nocciola Romanalla on oltava seuraavat ominaisuudet:

Tonda gentile romana: kuorellinen hasselpähkinä on muodoltaan pyöreähkö, kärki hieman esiintyöntyvä; koko vaihtelee 14:stä 25:een millimetriin; kuori on paksuudeltaan keskimääräinen, väriltään pähkinänruskea, aavistuksen verran kiiltävä, runsasjuovainen, kärki nukkainen; siemen on keskikokoinen tai pieni, pyöreähkö, saman värinen kuin kuori, useimmiten kuidun peittämä, pinnassa enemmän tai vähemmän selviä uurteita, koko ei ole niin yhtenäinen kuin kuorellisella hasselpähkinällä; perispermi paksuudeltaan keskimääräinen eikä irtoa kokonaan paahdettaessa; malto on koostumukseltaan tiivis ja lohkeava; maku ja aromi hienostunut ja viipyvä.

Nocchione: kuorellinen hasselpähkinä on muodoltaan pyöreä, hieman litistynyt; koko vaihtelee 14:stä 25:een millimetriin; kuori on paksu, väriltään vaalean pähkinänruskea, juovainen, vain hieman nukkainen; siemen on keskikokoinen tai pieni, osittain tai kokonaan kuidun peittämä; perispermi irtoaa jossain määrin paahdettaessa; maku ja aromi erittäin hienostunut ja viipyvä. Saanto kuorittuna on molempien lajikkeiden osalta 28–50 prosenttia. Hasselpähkinöissä ei saa olla eltaantuneen öljyn, homeen tai ruohon tuoksua tai makua. Pureskeltaessa niiden on oltava lohkeavia siten, että ne rikkoontuvat ensi puraisulla eikä malto tunnu pehmeältä. Koostumuksen on oltava tiivis ja yhtenäinen. Nämä ominaisuudet eivät saa muuttua myöskään säilytyksen aikana.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Sadonkorjuun, varastoinnin, lajittelun ja kokoluokituksen on tapahduttava tuotantoalueella.

3.6 Viipalointia, raastamista, pakkaamista jne. koskevat erityiset säännöt

Nocciola Romana on pakattava ja saatettava kulutukseen seuraavien sääntöjen mukaisesti:

kuorimattomana: juutti- tai raffiakuidusta valmistettuihin pusseihin, säkkeihin tai muihin pakkauksiin, joiden paino on myyntikohteesta riippuen 25, 50, 250 tai 500 grammaa taikka 1, 5, 10, 25, 50, 500, 800 tai 1 000 kilogrammaa,

kuorittuina juutti- tai raffiakuidusta valmistettuihin pakkauksiin, polyeteenistä tai polyamidista valmistettuihin, mahdollisesti alumiinilla vahvistettuihin Combivac-pusseihin tai säkkeihin taikka elintarvikekäyttöön soveltuvasta pahvista valmistettuihin pakkauksiin, joiden paino on 10, 15, 20, 25, 50, 100, 150, 250 tai 500 grammaa taikka 1, 2, 4, 5, 10, 25, 50, 500, 800 tai 1 000 kilogrammaa.

3.7 Merkintöjä koskevat erityiset säännöt

Pussit, säkit ja muut pakkaukset on varustettava sinetillä siten, että sisältöä ei voida poistaa rikkomatta sinettiä. Pakkauksissa on oltava samankokoisin painokirjaimin merkinnät ”NOCCIOLA ROMANA” ja ”DENOMINAZIONE DI ORIGINE PROTETTA” (suojattu alkuperänimitys) sekä tiedot, joista käyvät ilmi pakkaajan toiminimi ja osoite, pakkauksen sisältämien hasselpähkinöiden tuotantovuosi sekä alkuperäinen brutto- ja nettopaino. Lisäksi pakkauksessa on oltava tuotteen logo. Muita mainintoja tai merkintöjä ei saa käyttää.

Tuotteen logo on pyöreä, sen pohjaväri on kellertävä ja reunus tummanruskea. Yläosassa on mustin kirjaimin puolikaaren muotoinen teksti ”Nocciola Romana” ja alaosassa mustin kirjaimin teksti ”Denominazione Origine Protetta” sekä kolme viuhkan muotoon asetettua vihreää mustalla reunustettua pähkinäpensaan lehteä, joiden kärki osoittaa ylöspäin. Niiden päällä on mustalla reunustettu ruskea hasselpähkinä, jonka pohja on vaaleanruskea, ja pähkinän keskelle on kuvattu vaaleankeltaisella Viterbon paavinpalatsi. Tuotteita, joiden valmistuksessa käytetään raaka-aineena ”Nocciola Romana” (SAN) -hasselpähkinää, myös käsiteltynä tai jalostettuna, voidaan tarjota kuluttajille pakkauksissa, joissa on nimitykseen viittaava merkintä, ilman yhteisön tunnusta, seuraavin edellytyksin:

suojatulla alkuperänimityksellä varustettu tuote, sellaisena kuin se on rekisteröitynä, on tuotteen ainoa kyseiseen tavaraluokkaan kuuluva ainesosa;

suojatun alkuperänimityksen käyttäjien on saatava siihen lupa ryhmittymältä, joka maa- ja metsätalousministeriön (MIPAAF) toimeksiannosta vastaa SAN-tuotteen ”Nocciola Romana” suojaamisesta kansallisen lainsäädännön (lain N:o 526/99 14 § ja asetus N:o 297/2004) mukaisesti. Kyseinen ryhmittymä huolehtii myös käyttäjien merkitsemisestä asianmukaisiin rekistereihin ja suojatun nimityksen moitteettomasta käytöstä. Jollei tällaista ryhmittymää ole muodostettu, edellä mainituista toimenpiteistä huolehtii MIPAAF, joka on asetuksen (EY) N:o 510/2006 täytäntöönpanosta vastaava kansallinen viranomainen.

4. Maantieteellisen alueen tarkka rajaus

Alue, jolla Nocciola Romana tuotetaan, korjataan, varastoidaan, kuoritaan, lajitellaan ja luokitellaan kokoluokkiin, käsittää seuraavat kunnat Viterbon ja Rooman maakunnissa:

a) Viterbon maakunta: Barbarano Romano, Bassano in Teverina, Bassano Romano, Blera, Bomarzo, Calcata, Canepina, Capranica, Caprarola, Carbognano, Castel Sant'Elia, Civita Castellana; Corchiano, Fabrica di Roma, Faleria, Gallese, Monterosi, Nepi, Oriolo Romano, Orte, Ronciglione, Soriano nel Cimino, Sutri, Vallerano, Vasanello, Vejano, Vetralla, Vignanello, Villa San Giovanni in Tuscia, Vitorchiano, Viterbo.

b) Rooman maakunta: Bracciano, Canale Monterano, Manziana, Rignano Flaminio, Sant'Oreste, Trevignano.

5. Yhteys maantieteelliseen alueeseen

5.1 Maantieteellisen alueen erityisyys

Nocciola Romanan tuotantoalueen maaperä- ja ilmasto-olosuhteet ovat erittäin suotuisat hasselpähkinän viljelylle. Cimini- ja Sabatinivuorten tuliperäinen maaperä sisältää runsaasti ravinteikkaita tuffiesiintymiä ja karua, epätasaisia klastillisia aineksia sisältävää leusiittia. Maa on syvää, kevyttä, sisältää vain vähän kalsiumia ja fosforia mutta runsaasti kaliumia ja hivenaineita ja on yleensä ainakin jossain määräin hapanta. Edellä 3 kohdassa tarkoitetun alueen keskimääräiset vähimmäis- ja enimmäislämpötilat ovat 4–6° C ja 22–23° C ja vuotuinen sademäärä 900–1 200 millimetriä. Leudon talven merkitys on erittäin suuri, koska pähkinäpensaan herkkä kukintavaihe ajoittuu tammi- ja helmikuuhun.

5.2 Tuotteen erityisyys

Erityisominaisuudet, jotka tekevät Nocciola Romanasta ainutlaatuisen tuotteen, ovat lohkeavuus ja tiivis yhtenäinen rakenne. Pureskeltaessa nämä hasselpähkinät rikkoontuvat ensi puraisulla, eikä niiden malto tunnu pehmeältä. Tämä erityispiirre esiintyy sekä tuoreissa että varastoiduissa hasselpähkinöissä.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Nocciola Romanan ominaisuudet ovat tiiviisti yhteydessä maantieteelliseen tuotantoalueeseen. Laji viihtyy parhaiten kuohkeassa, neutraalissa tai happamassa maassa, jonka aktiivisen kalkin pitoisuus on alle 8 prosenttia, ja ympäristössä, jossa vuoden keskilämpötila on 10–16° C ja vuotuinen sademäärä yli 800 millimetriä. Kaikki nämä tekijät yhdistyvät Nocciola Romanan tuotantoalueella.

Luonnollisista tekijöistä kiistatta merkittävin on maaperä ja erityisesti sen mineraloginen koostumus. Runsaasti kaliumia ja hivenaineita sisältävä tuliperäinen maa vaikuttaa huomattavasti pähkinän laatuun ja aistinvaraisiin ominaisuuksiin, kuten sen lohkeavuuteen.

Myös tuotanto- ja varastointimenetelmät vaikuttavat tämän maataloustuotteen laatuun. Vuosien mittaan ne ovat suuntautuneet enemmän laatuun kuin määrään liittyviin näkökohtiin. Nykyisissä tuotantomenetelmissä sovelletaan integroidun tuholaistentorjunnan periaatetta, ja tavoitteena on tuottaa pähkinöitä, joissa on mahdollisimman vähän merkkejä tuholaisten aiheuttamista vioista ja joiden nauttiminen on turvallista, koska ne eivät sisällä jäämiä tai luonnollisia toksiineja.

Myös sadonkorjuumenetelmiä on kehitetty sen varmistamiseksi, ettei työ tuotantoketjun eri vaiheissa valuisi hukkaan.

On syytä täsmentää, että sadonkorjuu tapahtuu vasta kun hasselpähkinät ovat pudonneet pensaasta, ja jos ne jäävät maahan liian pitkäksi aikaa, terveellisyysnäkökohdat saattavat vaarantua. Viime vuosina tuottajat ovat nähneet huomattavasti vaivaa maassaoloajan minimoimiseksi lisäämällä korjuukertojen määrää.

Myös alkukäsittely- ja säilytysmenetelmiä on kehitetty jatkuvasti. Kun tuote kuivattiin aiemmin auringon lämmössä (maatilojen pihat ja kylien aukiot saattoivat usein olla täynnä kuivumaan levitettyjä hasselpähkinöitä), on nyttemmin siirrytty tila- ja/tai osuuskuntakohtaisiin kuivausuuneihin, joiden polttoaineena käytetään hasselpähkinän kuoria, ja säilytys tapahtuu varastoissa ja/tai siiloissa valvotussa lämpötilassa tai kuorittujen hasselpähkinöiden osalta jäähdytystiloissa.

Määritellyllä maantieteellisellä alueella on viljelty hasselpähkinää jo noin vuodesta 1412; ennen sitä pähkinäpensas esiintyi erityisesti kastanjametsien luonnonvaraisena aluskasvillisuutena (”… 1412 circa, mentre prima esisteva come pianta arbustiva da sottobosco e che tuttora lo troviamo in tale stato nei boschi specialmente di castagno” (Martinelli: Carbognano illustra)). Vuonna 1513 hasselpähkinät (Nocchie) rikastuttivat ilmeisestikin paavi Leo X:n ruokapöytää (Clementi: Storia del Carnevale Romano). Vuoden 1870 maarekisterin mukaan Caprarolassa oli kyseisenä vuonna pähkinätarhoja (nimikkeellä Bosco di Nocchie) jo useampia hehtaareja. Vuonna 1946 pähkinäpensaan viljelyala oli 2 463 hehtaaria erikoistuneessa viljelyssä ja 1 300 hehtaaria sekaviljelyssä. Nykyisin lajin viljelyala on yli 16 000 hehtaaria, ja ala työllistää yli 3 500 henkilöä.

Vuosisatojen ajan ihmisen kärsivällinen, sitkeä ja ammattitaitoinen työ on vaikuttanut merkitsevällä tavalla tämän perinteisen viljelyn säilymiseen, mistä ovat osoituksena myös useat jokavuotiset kyläjuhlat ja monet ruokalajit, joiden valmistukseen on perinteisesti käytetty hasselpähkinää, kuten kanimuhennos (spezzatino di coniglio in umido) ja erilaiset leivonnaiset (tozzetti, cazzotti, ciambelle, ossetti da morto, mostaccioli, amaretti, brutti-buoni, duri-morbidi, meringhe, crucchi di Vignanello, morette). Edellä sanotusta käy ilmi pähkinänviljelyn perinteinen luonne ja merkitys alueen talouselämälle.

Eritelmän julkaisutiedot

Hallitus on aloittanut kansallisen vastaväitemenettelyn julkaisemalla 8. helmikuuta 2006 Italian tasavallan virallisen lehden numerossa 32 ehdotuksen suojatun alkuperänimityksen ”Nocciola Romana” hyväksymiseksi. Eritelmän täydellinen teksti on saatavissa Internet-osoitteessa:

http://www.politicheagricole.it/NR/rdonlyres/er7i7w5jzndci2dha45yirip72ysqfhgcjyvsidwnxunmilg6znjv2mx2vtnskdxzgiwr7cc45634w2uvvw3rj64bvc/20061130_Disciplinare_esameUE_nocciola_romana.pdf

(1) EUVL L 93, 31.3.2006, s. 12.